Norodom Sihamoni

Kehidupan awal

Sihamoni dilahirkan pada 1953.  Pada masa kelahirannya, bondanya, Monique Izzi, seorang warga Kemboja berketurunan Corsica-Itali dan Khmer, merupakan salah satu isteri Raja Norodom Sihanouk. Mereka bertemu buat kali pertama setelah Monique memenangi sebuah peraduan ratu cantik pada 1951. Sihamoni mempunyai 14 adik-beradik tiri. Baginda hanya ada seorang adik lelaki kandung, Samdech Norodom Narindrapong, yang lahir pada 1954 dan mangkat pada 2003.
Sihamoni menghabiskan banyak masanya di luar Kemboja. Pada masa kecil, baginda dihantar ke Prague, Czechoslovakia untuk menerima pendidikannya. Sihamoni belajar di sana dari peringkat sekolah rendah sehingga melanjutkan pelajaran di sebuah akademi persenian. Di akademi tersebut, Sihamoni mendalami bidang tarian dan muzik klasik sehingga 1975. 
Semasa kejadian kudeta tahun 1970 oleh Lon Nol, Sihamoni kekal di Czechoslovakia. Baginda meninggalkan Prague pada 1975 untuk belajar seni pembuatan filem di Korea Utara. Pada masa itu, kerajaan Khmer Rouge telah memberontak terhadap keluarga diraja dan menahan mereka dalam rumah sehingga pencerobohan Vietnam pada 1979. 
Pada 1981, Sihamoni berpindah ke Perancis untuk mengajar tarian balet. Sihamoni menetap di negara itu selama 20 tahun dan sering mengunjungi kota Prague pada masa lapangnya. Baginda merupakan satu-satunya raja Kemboja yang fasih bertutur dalam pelbagai bahasa seperti Czech, Perancis, Rusia dan Inggeris, selain bahasa ibundanya. 
Pada 1993, Sihamoni dilantik sebagai wakil Kemboja ke UNESCO dan terkenal dengan kerja keras dan dedikasinya terhadap budaya Kemboja. Sebelum itu, baginda pernah menolak tawaran untuk menjadi duta di Perancis.

Pemerintahan

Pada 14 Oktober 2004, Sihamoni dipilih oleh majlis diraja yang dianggotai sembilan orang, untuk menggantikan ayahandanya sebagai raja setelah ayahandanya turun takhta seminggu yang lalu. Perlantikan Sihamoni dipersetujui oleh Perdana Menteri Hun Sen dan pengerusi dewan negara itu, Putera Norodom Ranariddh (kakanda tiri Sihamoni), kedua-duanya anggota Majlis Privi. Sihamoni ditabalkan pada 29 Oktober 2004. Sihamoni dan keluarganya telah meminta supaya istiadat pertabalan tidak dijalankan dengan terlalu megah kerana memikirkan keadaan ekonomi negara itu. Pada 29 Oktober 2014, berlangsung beberapa perayaan untuk menandakan tahun ke-10 pertabalan Sihamoni.
Sihamoni masih belum berumahtangga. Ayahandanya, Norodom Sihanouk, mengatakan bahawa Sihamoni "mencintai wanita seperti adik-beradiknya".

Gelaran

Sebelum ditabalkan sebagai raja, gelaran Sihamoni ialah Sdech Krom Khun (ស្តេចក្រុមឃុន) atau Putera Agung. Sebagai raja, gelaran baginda ialah Preah Karuna Preah Bat Sâmdach Preah Bâromneath Norodom Sihamoni Saman Bhumichat Sasana Rakkhata Khattiya Khmeraratrat Putthintra Mohaksat Khemareacheana Samuhobhas Kampuchea Ekareacharath Bureanasanti Subheamagala Sirivibunla Khmera Sri Bireat Preah Chao Krung Kampuchea Dhibodi Preah Mohaksat Nai Preah Reacheanachak Kampuchea; yang bermaksud: Duli Yang Maha Mulia, Raja Norodom Sihamoni yang menyatukan negara, agama, kerajaan dan rakyat Khmer; raja agung yang didukung oleh Buddha dan Indra, pelindung kemerdekaan, kesatuan, dan kedamaian; Raja Kemboja, Raja Agung Kerajaan Kemboja. Nama lahir baginda, Sihamoni, terdiri daripada dua morfem iaitu daripada nama ayahanda dan bondanya, Sihanouk and Monineath.

Dewan penasihat

Pada 12 Disember 2008, Sihamoni memilih 26 orang ahli keluarganya untuk menganggotai dewan penasihatnya, antaranya, Putera Norodom Ranariddh sebagai ketua penasihat, Putera Sisowath Sirirath, Puteri Norodom Marie (bekas isteri Putera Ranariddh) dan Putera Sisowath Thomico.